पाएं अपने शहर की ताज़ा ख़बरें और फ्री ई-पेपरडाउनलोड करें
जिले में कोरोना संक्रमण की दूसरी लहर गांवाें और ढाणियों तक फैल गई। मंगलवार शाम तक जिले के 6560 एक्टिव रोगियों में से 3500 यानी 53 प्रतिशत ग्रामीण क्षेत्र के थे। जिले का कोई तहसील क्षेत्र और उसका कोना संक्रमण से अछूता नहीं रहा। कई गांव लगातार अकाल मौतों से दहल गए। भास्कर ने चार दिन पहले भी गांवों में वायरल-डायरिया की तरह फैलते कोरोना को लेकर आगाह किया था।
गांवों में भी तेजी से संक्रमण क्यों, कैसे फैला, फिर क्या हुआ, प्रशासन और चिकित्सा विभाग ठेठ गांव तक जाकर कोरोना का इलाज कैसे कर पा रहा है? कहां स्थिति सुधरी और कहां बिगड़ती रही। इन सबको लेकर ग्राउंड रिपोर्टिंग की। उसमें कई तथ्य, सच और त्वरित एक्शन भी सामने आए। जिसमें फिल्ड के चिकित्सा तंत्र को भी कोविड उपचार के लिए तैयार करने और हर ग्राम पंचायत पर केयर सेंटर खोलना शामिल है। हालांकि अभी सभी जगह इसका धरातल पर उतरना व सफल होना बाकी है पर बुरी तरह हॉट स्पॉट बन चुके कुछ गांवों में सकारात्मक परिणाम भी सामने आए। पहली बार गांव तक भी मरीज को ऑक्सीजन चढ़ रही है।
एराल गांव में छाेटा पड़ गया श्मशान...15 पॉजिटिव के बाद भी सैंपल देने नहीं गए
राजनारायण शर्मा | चित्तौड़गढ़... शहर से सटी ऐराल पंचायत, यहां कोविड के 15 एक्टिव मरीज हैं। इसमें अकेले 7 रोगी खेरी गांव में हैं। एराल-खेरी के अलावा राजपुरिया, चित्तौड़ी खेड़ा आदि गांवों में 5-7 दिन में ही करीब 8-9 मौतें हुई। जिसमें ई मित्र संचालक भी है। स्कूल में कोविड केयर सेंटर शुरू हाे गया। वहां एक मरीज है। सरपंच रविराजसिंह बताते हैं कि एएनएम, आंगनबाड़ी कार्यकर्ता घर-घर सर्वे कर रहे हैं। पंचायत क्षेत्र में सेनेटाइज करवाया।
अब इसे डर कह दो या जन जागरुकता की कमी सोमवार को लगे कैंप में मात्र 7 जने सैंपल देने आए। उनको आशंका है कि पाॅजिटिव आ गए तो अस्पताल में भर्ती कर ऑक्सीजन चढ़ा देंगे। एराल के दो घरों में शोक की बैठक चल रही थी। मुख्य रास्ते पर मोक्षधाम में शेड के नीचे स्टैंड पर एकसाथ दो अंतिम संस्कार से मिट्टी, फूल, अस्थियां पड़ी थी। दो शव का कुछ दूरी पर अंतिम संस्कार किया। तीसरे दिन अस्थियां लेने के लिए मिट्टी रखनी पड़ती है। ग्रामीण कहते हैं कि पहली बार ऐसा हुआ कि मोक्षधाम छोटा पड़ गया।
गादोला व बिनोता से सबक नहीं लिया, अब ऊंखलिया व लसड़ावन में फैला संक्रमण
बालमुकंद राठी | निंबाहेड़ा... लसड़ावन गांव में संक्रमण इतना फैला कि 3 दिन में ही 40 संक्रमित मिले और 2 मौतें हुई। आरटीपीसीआर जांच नहीं होने से उनकाे संदिग्ध माना गया। एक मौत चित्तौड़गढ़ एवं एक उदयपुर में हुई। संक्रमण बढ़ने का मुख्य कारण नीम-हकीम से उपचार लेना और कोविड जांच नहीं कराना रहा। ऐसे में मरीज दूसरों में भी संक्रमण फैलाते रहे। प्रशासन की कार्रवाई के बाद ऐसे क्लीनिक बंद हो गए, पर इसके बाद भी वे घर पर मरीज बुलाकर इंजेक्शन, ड्रिप चढ़ाते रहे। हैरत की बात यह कि खुद संक्रमित होने के बाद भी 3 नीम-हकीम उपचार करते रहे। एक मेडिकल दुकानदार दवा देता रहा।
विरोध में बाद सोमवार को क्वारेंटाइन हुए। गांव में कोविड केयर सेंटर सहित ऑक्सीजन, रेमडेसिविर इंजेक्शन नहीं होने से संक्रमित या तो होम क्वारेंटाइन है या निंबाहेड़ा में उपचार करा रहे हैं। संक्रमण बढ़ने पर बीडीओ कैलाशचंद्र बसेर, सरपंच रमेश बोरीवाल, बीसीएमएचओ सुनील तेली, लसड़ावन चिकित्सा प्रभारी चंदन कुमार, प्रकाश नागौरी आदि ने निरीक्षण किया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn